অবশ্য তা নিয়ে অত ভাবনা নেই বাংলাদেশ দলের। নিজেদের শক্তির ধার আরো কতটা বাড়ানো যায়, তা নিয়ে গবেষণা চলছে দলে। টিম রুলসের বিধিনিষেধের কারণে সবাই ‘স্পিকটি নট’। তবে প্র্যাকটিসের ড্রিল দেখে অনুমান করতে অসুবিধা হয় না যে ভেতরে ভেতরে ভারতের জন্য সবরকমের বিকল্পই বাজিয়ে দেখছেন হাতুরাসিংহে। পেস বোলিং নিয়ে সাকিবের দুর্ভাবনার পেছনে কি নতুন কোনো ছক আছে দলের? পাঁচ নম্বরে নামা একজনের টানা পেস বোলিং খেলে যাওয়ার দৃশ্য নেটে খুব নিয়মিত নয়। তবে কি ব্যাটিংয়ে বহু কাঙ্ক্ষিত প্রোমোশন পাচ্ছেন তিনি? সে প্রশ্ন তুললেই সাপ দেখার মতো পালিয়ে যাচ্ছেন দল সংশ্লিষ্টরা। বিপিএলের সবচেয়ে বেশি উইকেট শিকারি আবু হায়দার রনিকে নিয়ে পড়ে থাকলে বোলিং কোচ হিথ স্ট্রিক। হেড কোচেরও আকস্মিক আগ্রহ বেড়েছে কুমিল্লা ভিক্টোরিয়ানসের বাঁহাতি এ পেসারের প্রতি। তবে কি...? জিজ্ঞাসা করে নিশ্চিত হওয়ার উপায় নেই। আপাতত সম্ভাবনার আলোতেই ফাইনালের একাদশে দেখা যাচ্ছে আবু হায়দারকে।